               COMISIA EUROPEANĂ
            Bruxelles, 7.2.2022
            COM(2022) 35 final
            2022/0023(BUD)

            Propunere de
            DECIZIE A PARLAMENTULUI EUROPEAN ȘI A CONSILIULUI
            privind mobilizarea Fondului european de ajustare la globalizare pentru lucrătorii disponibilizați în urma unei cereri din partea Franței – EGF/2021/007 FR/Selecta

               EXPUNERE DE MOTIVE

               CONTEXTUL PROPUNERII

               1.Normele aplicabile contribuțiilor financiare din Fondul european de ajustare la globalizare pentru lucrătorii disponibilizați (FEG) sunt prevăzute în Regulamentul (UE) 2021/691 al Parlamentului European și al Consiliului din 28 aprilie 2021 privind Fondul european de ajustare la globalizare pentru lucrătorii disponibilizați (FEG) și de abrogare a Regulamentului (UE) nr. 1309/2013
                  1
                (denumit în continuare „Regulamentul FEG”).

               2.La 12 octombrie 2021, Franța a prezentat cererea EGF/2021/007 FR/Selecta prin care solicita o contribuție financiară din partea FEG, ca urmare a disponibilizărilor efectuate la întreprinderea Selecta din Franța.

               3.După evaluarea acestei cereri, Comisia a concluzionat, în conformitate cu toate dispozițiile aplicabile din Regulamentul FEG, că sunt îndeplinite condițiile pentru acordarea unei contribuții financiare din partea FEG.

               REZUMATUL CERERII

                        Cererea FEG

                        EGF/2021/007 FR/Selecta

                        Stat membru

                        Franța

                        Regiunea sau regiunile vizate (nivel NUTS
                           2
                         2)

                        Sunt afectate toate regiunile franceze de nivel NUTS 2 din Franța continentală, cu excepția Limousin (FRI2)

                        Data depunerii cererii

                        12 octombrie 2021

                        Data confirmării primirii cererii

                        26 octombrie 2021

                        Data cererii de informații suplimentare

                        26 octombrie 2021

                        Termenul pentru furnizarea informațiilor suplimentare

                        18 noiembrie 2021

                        Termenul pentru finalizarea evaluării

                        7 februarie 2022

                        Criteriul de intervenție

                        Articolul 4 alineatul (2) litera (a) din Regulamentul privind FEG

                        Întreprinderea principală

                        Selecta

                        Numărul de întreprinderi vizate

                        1

                        Sectorul sau sectoarele de activitate economică

                        (Diviziunea NACE Rev. 2)
                           3

                        Diviziunea 46 (Comerț cu ridicata, cu excepția autovehiculelor și a motocicletelor)

                        Perioada de referință (patru luni):

                        1 iunie 2021-1 octombrie 2021

                        Numărul de disponibilizări în perioada de referință (a)

                        294

                        Numărul de disponibilizări înainte sau după perioada de referință (b)

                        179

                        Numărul total de disponibilizări (a + b)

                        473

                        Numărul total de beneficiari eligibili

                        473

                        Numărul total de beneficiari vizați

                        473

                        Bugetul pentru servicii personalizate (EUR)

                        4 766 930

                        Bugetul pentru punerea în aplicare a FEG
                           4
                         (EUR)

                        26 360

                        Bugetul total (EUR)

                        4 793 290

                        Contribuția FEG (85 %) (EUR)

                        4 074 296

               EVALUAREA CERERII

               Procedura

               4.La 12 octombrie 2021, Franța a depus cererea EGF/2021/007 FR/Selecta, în termen de 12 săptămâni de la data la care au fost îndeplinite criteriile de intervenție stabilite la articolul 4 din Regulamentul privind FEG. Comisia a confirmat primirea cererii și a solicitat informații suplimentare din partea Franței la 26 octombrie 2021. Aceste informații suplimentare au fost furnizate în termen de 15 zile lucrătoare de la data cererii. Termenul de 50 de zile lucrătoare de la data primirii cererii complete, în cursul căruia Comisia ar trebui să finalizeze evaluarea conformității cererii cu condițiile de acordare a unei contribuții financiare, expiră la 7 februarie 2022.

               Eligibilitatea cererii

               Întreprinderile și beneficiarii în cauză

               5.Cererea se referă la 473 de lucrători disponibilizați, a căror activitate în cadrul Selecta a încetat. Această întreprindere își desfășoară activitatea în sectorul economic clasificat în cadrul diviziunii 46 din NACE Rev.2 (Comerț cu ridicata, cu excepția autovehiculelor și a motocicletelor). Disponibilizările au loc pe întregul teritoriu al Franței continentale
                  5
               .

               Criteriile de intervenție

               6.Franța a depus cererea în temeiul criteriilor de intervenție de la articolul 4 alineatul (2) litera (a) din Regulamentul privind FEG, care implică cerința de încetare a activității în cazul a cel puțin 200 de lucrători disponibilizați într-o perioadă de referință de patru luni dintr-o întreprindere dintr-un stat membru, inclusiv lucrători disponibilizați de furnizori și producători din aval și/sau persoane care desfășoară o activitate independentă și care și-au încetat activitatea.

               7.Perioada de referință de patru luni pentru cerere este cuprinsă între 1 iunie 2021 și 1 octombrie 2021, în cursul căreia 294 de lucrători au fost disponibilizați de Selecta.

               Calcularea disponibilizărilor și a cazurilor de încetare a activității

               8.Cazurile de încetare a activității lucrătorilor disponibilizați în cursul perioadei de referință au fost calculate de la data la care angajatorul a notificat lucrătorului concedierea sau rezilierea contractului de muncă.

               Beneficiarii eligibili

               9.Pe lângă lucrătorii deja menționați, printre beneficiarii eligibili se numără 179 de lucrători disponibilizați a căror activitate a încetat înainte sau după perioada de referință de patru luni. Toți acești lucrători și-au încetat activitatea în cele șase luni anterioare începerii perioadei de referință, la 1 iunie 2021 și/sau între sfârșitul perioadei de referință și ziua anterioară adoptării prezentei propuneri. Se poate stabili o legătură clară de cauzalitate cu evenimentul care a declanșat încetarea activității lucrătorilor disponibilizați în perioada de referință.

               10.Așadar, numărul total de beneficiari eligibili este de 473.

               Evenimentele care au determinat disponibilizările și încetarea activității

               11.Vânzările realizate de distribuitoarele automate au fost grav afectate de consecințele economice și financiare ale pandemiei de COVID-19. Potrivit EVA (European Vending & Coffee Association
                  6
               ), scăderea vânzărilor și a cifrei de afaceri a fost mult mai drastică în 2020 decât în timpul crizei economice și financiare
                  7
               . În aprilie 2020, 58 % dintre operatorii de distribuitoare automate din Europa au declarat pierderi la nivelul cifrei de afaceri cuprinse între 61 % și 99 % în comparație cu anul precedent. În septembrie, 48 % dintre operatori au declarat o reducere a cifrei de afaceri cuprinsă între 21 % și 40 % față de anul anterior
                  8
               .

               12.În Franța există aproximativ 600 000 de distribuitoare automate, 70 % în întreprinderi și 30 % în locuri publice. Potrivit NAVSA
                  9
               , organizația franceză pentru vânzări și servicii automate, deși distribuitoarele automate au fost autorizate să funcționeze în continuare în timpul pandemiei, sectorul s-a aflat într-o situație de inactivitate/funcționare limitată. Inactivitatea a fost declanșată fie de închiderea amplasamentelor în care se aflau mașinile (spații comerciale și publice, de exemplu aeroporturi, gări etc.), fie de lipsa accesului la distribuitoarele automate din spațiile deschise. Accesul la distribuitoarele automate a fost restricționat pentru a se evita adunarea mai multor persoane în vecinătatea mașinilor și nu din cauza amenințărilor la adresa sănătății legate de funcționarea mașinilor.

               13.Odată ce măsurile de izolare au fost atenuate, accesul la distribuitoare/locații a fost facilitat. Cu toate acestea, măsurile sanitare continuă să conducă la întreruperea sau restricționarea vânzărilor prin distribuitor automat (de exemplu, interzicerea vânzării de produse neesențiale; recomandarea de a nu consuma mâncare sau băuturi în rețeaua de transport public; etc
                  10
               ). În plus, telemunca masivă a cauzat o scădere drastică a consumului la locul de muncă. Majoritatea operatorilor europeni de distribuitoare automate (90 %) au raportat că sunt afectați de consecințele telemuncii, întrucât peste 80 % din activitatea distribuitoarelor automate se desfășoară la locul de muncă al consumatorilor
                  11
               . În Franța, întreprinderile producătoare de distribuitoare automate din regiunea Île-de-France au pierdut 70 % din cifra de afaceri (septembrie 2020 față de anul anterior) din cauza telemuncii
                  12
               .

               14.Potrivit NAVSA, în Franța cifra de afaceri a sectorului a scăzut în 2020 față de 2019 cu un procent cuprins între 50 și 90 %, punând în pericol aproximativ 25 000 de locuri de muncă
                  13
               . Pentru 2021, se preconizează că activitatea sectorului va atinge 25 % din nivelul anterior pandemiei
                  14
               .

               15.Scăderea numărului de vizitatori în locurile în care sunt amplasate distribuitoarele automate de la Selecta, în urma izolării, a dus la o scădere drastică a cifrei de afaceri per mașină. Potrivit Selecta, în pofida redresării activității în vara anului 2020, realimentarea mașinilor a scăzut cu 47 %, comparativ cu februarie 2020, ultima lună anterioară pandemiei.

               16.Selecta își desfășoară activitatea pe o piață matură. Astfel, concurența este acerbă și conduce la prețuri de vânzare scăzute pentru produsele vândute de distribuitoarele automate și la tarife ridicate plătite pentru spațiul închiriat în care sunt instalate mașinile. Această situație reduce marjele de profit ale operatorilor.

               17.În pofida renegocierii contractelor în încercarea de a reduce pierderile, exacerbate de costurile fixe și de scăderea vânzărilor, Selecta a înregistrat în 2020 pierderi din exploatare în valoare de 60 de milioane EUR. În prima jumătate a anului 2021, cifra de afaceri s-a îmbunătățit cu 0,4 % față de 2020. Cu toate acestea, ea reprezintă aproximativ jumătate (-48,3 %) din cifra de afaceri din 2019
                  15
               .

               18.În fața acestor dificultăți economice, întreprinderea a elaborat un plan constând în reorganizarea activităților și disponibilizarea a 473 de lucrători.

               Impactul preconizat al disponibilizărilor asupra economiei și a ocupării forței de muncă la nivel local, regional sau național

               19.Regiunea Île-de-France (32 %) și orașul Lille (13 %) au fost cele mai afectate de disponibilizările de la Selecta.

               20.Autoritățile franceze explică faptul că deteriorarea pieței forței de muncă din Île de France, ca și în restul Franței, a fost o consecință a crizei sanitare și, în special, a primei perioade de izolare (17 martie-10 mai), în cursul căreia activitatea economică aproape s-a oprit. Numărul șomerilor din Île-de-France a crescut cu 8,6% (T4 2020 față de anul precedent), cu peste un milion
                  16
                de persoane aflate în căutarea unui loc de muncă înregistrate
                  17
                și o rată a șomajului de 8,3%. În octombrie 2021, rata șomajului era de 7,6 %, iar numărul persoanelor aflate în căutarea unui loc de muncă scăzuse ușor în comparație cu T4 2020, dar depășea încă un milion de persoane
                  18
                aflate în căutarea unui loc de muncă
                  19
               .

               21.În Île-de-France, în trimestrul 3 al anului 2021, comparativ cu anul anterior, numărul persoanelor aflate în căutarea unui loc de muncă a scăzut cu 1,8 % pentru bărbați și cu 2,3 % pentru femei. Pe grupe de vârstă, numărul persoanelor aflate în căutarea unui loc de muncă a scăzut cu 5,7 % în rândul persoanelor sub 25 de ani și cu 3,2 % pentru grupa de vârstă 25-49 de ani, în timp ce numărul persoanelor aflate în căutarea unui loc de muncă în vârstă de peste 50 de ani a crescut cu 2,1 %
                  20
               .

               22.Lille se situează pe locul 195 din 321 de zone de ocupare a forței de muncă din Franța
                  21
               . Rata înregistrată a șomajului în trimestrul 1 al anului 2021 în Hauts de France, unde se află Lille, a fost de 9,4 %
                  22
               . În octombrie 2021, 52 % dintre șomerii înregistrați erau bărbați și 48 % femei. Pe grupe de vârstă, șomerii de până la 30 de ani au reprezentat 32 %; grupa de vârstă de peste 54 de ani a reprezentat 12 %, iar grupa de vârstă cuprinsă între 30 și 54 de ani, 56 %.

               23.Administrația franceză a muncii a precizat că restructurarea Selecta a afectat echilibrul ocupării forței de muncă în teritoriile în cauză. În consecință, aceasta a comunicat întreprinderii obligațiile sale privind revitalizarea ocupării forței de muncă în aceste teritorii. Întreprinderea trebuie să ia o serie de măsuri, cum ar fi ajutorul direct pentru ocuparea forței de muncă, finanțarea studiilor prospective, contribuția financiară la fondurile mutuale pentru revitalizarea regiunii etc
                  23
               , menite să promoveze noi activități economice și crearea de locuri de muncă pentru a le compensa pe cele pierdute.

               Aplicarea Cadrului de calitate al UE pentru anticiparea schimbărilor și restructurare

               24.Franța a descris modul în care au fost luate în considerare recomandările prevăzute în Cadrul de calitate al UE pentru anticiparea schimbărilor și a restructurării. În conformitate cu codul muncii francez, o societate in bonis (și anume, care nu se află în lichidare) cu cel puțin 1 000 de angajați, este obligată să achite integral costurile aferente măsurilor active de ocupare a forței de muncă în beneficiul personalului disponibilizat ca urmare a restructurării organizaționale timp de patru luni. În mod voluntar, întreprinderea poate prelungi perioada obligatorie de patru luni. O intervenție din partea autorităților publice este prevăzută numai după încheierea măsurilor prevăzute de întreprinderea care efectuează disponibilizările.

               25.Autoritățile franceze au indicat că reprezentanții personalului și ai sindicatelor sunt profund implicați în planurile de organizare în vederea adaptării la schimbare. Aceștia au subliniat, de asemenea, că Selecta a pus în aplicare o politică de formare foarte activă, care depășește cu mult obligațiile sale legale. În 2021, bugetul pentru formare per lucrător a fost cu 30 % mai mare decât în 2019, cu scopul de a îmbunătăți capacitatea de inserție profesională și mobilitatea personalului.

               26.În ceea ce privește activitățile deja întreprinse pentru a oferi asistență lucrătorilor disponibilizați, Franța a indicat că punerea în aplicare a măsurilor active de însoțire privind piața forței de muncă, care fac parte din obligația legală a Selecta, a început imediat după disponibilizări.

               Complementaritatea cu acțiunile finanțate din fonduri naționale sau din fonduri ale Uniunii

               27.Franța a confirmat faptul că măsurile descrise mai jos care primesc o contribuție financiară din FEG nu vor beneficia și de contribuții financiare din partea altor instrumente financiare ale Uniunii.

               Proceduri de consultare a beneficiarilor vizați sau a reprezentanților acestora, a partenerilor sociali, precum și a autorităților locale și regionale

               28.Franța a indicat că pachetul coordonat de servicii personalizate a fost elaborat în consultare cu reprezentanții personalului și ai sindicatelor. În cadrul unei serii de reuniuni între Selecta și CGT, FO, CFDT și CFE-CGC
                  24
               , părțile la negocieri au conceput pachetul de măsuri pentru a-i ajuta pe angajații în cauză. Aceste runde de negocieri interne au început la 14 octombrie 2020 și s-au încheiat la 12 februarie 2021.

               Beneficiarii vizați și măsurile propuse

               Beneficiarii vizați

               29.Se preconizează că toți cei 473 de lucrători disponibilizați vor beneficia de măsuri. Defalcarea acestor lucrători în funcție de gen, grupă de vârstă și nivel de educație este următoarea:

                        Categorie

                        Numărul
                           beneficiarilor preconizați

                        Genul:

                        Bărbați:

                        367

                        (77,6 %)

                        Femei:

                        106

                        (22,4 %)

                        Persoane non-binare

                        0

                        (0,0 %)

                        Grupa de vârstă:

                        sub 30 de ani:

                        36

                        (7,6 %)

                        30-54 de ani:

                        348

                        (73,6 %)

                        peste 54 de ani:

                        89

                        (18,8 %)

                        Nivelul de studii

                        Învățământ secundar inferior sau sub acest nivel
                           25

                        141

                        (29,8 %)

                        Studii liceale
                           26
                         sau postliceale
                           27

                        189

                        (40,0 %)

                        Învățământ terțiar
                           28

                        143

                        (30,2 %)

               Măsuri propuse

               30.Măsurile pentru care autoritățile franceze solicită cofinanțare din partea FEG se referă la prelungirea duratei concediului de reorientare profesională („congé de reclassement”)
                  29
               , dincolo de obligația legală a întreprinderii. Această măsură este destinată lucrătorilor disponibilizați și lucrătorilor care, la momentul plecării voluntare, nu aveau încă planuri precise de reorientare și doreau să beneficieze de măsuri de recalificare, consiliere, orientare sau asistență pentru înființarea sau preluarea unei întreprinderi etc.

               31.Serviciile personalizate care vor fi puse la dispoziția lucrătorilor disponibilizați constau în măsurile descrise mai jos:

               –Servicii de consiliere și orientare profesională: Lucrătorii vor fi asistați și orientați în proiectele lor de reconversie profesională în calitate de lucrători sau persoane care desfășoară o activitate independentă. Participanții vor beneficia de consiliere și orientare profesională, de sprijin pentru căutarea unui loc de muncă, de îndrumare, de informații privind programele de formare disponibile și de activități de promovare a antreprenoriatului. În cadrul acestei măsuri, lucrătorilor li se vor oferi oportunități de plasare pe piața muncii a personalului disponibilizat în urma căutării active a unui loc de muncă de către specialiști.

               –O unitate de asistență psihologică: Specialiștii în prevenirea riscurilor psihosociale în contexte de reorganizare vor oferi sprijin psihologic față în față și online.

               –Formare: Lucrătorilor li se vor oferi o varietate de cursuri de formare adaptate nevoilor lor, identificate de specialiștii care furnizează servicii de consiliere. Printre exemplele de formări profesionale posibile se numără: peisagist specializat în grădinărit ecologic, CCP
                  30
                măcelar, CCP bucătar, ajutor de bucătar, tehnician specializat în întreținere industrială, instalator termic și sanitar, tehnician specializat în construcții inteligente (conectate), acordare permise de șofer pentru transportul rutier de mărfuri, CCS
                  31
                pentru utilaje de construcție și CCS pentru macara, CCP portar-administrator de clădire etc. Se prevăd, de asemenea, activități de formare pentru crearea de întreprinderi destinate lucrătorilor care doresc să desfășoare o activitate independentă.

               –Contribuție pentru crearea de întreprinderi: Lucrătorii care se întorc în câmpul muncii ca lucrători independenți vor primi până la 6 000 EUR pentru a acoperi costurile de înființare, investițiile în active etc. Contribuția va fi plătită în două tranșe în valoare de 3 000 EUR. Prima plată se efectuează la prezentarea dovezii de înregistrare a întreprinderii
                  32
                sau a declarației de înregistrare a persoanei care desfășoară o activitate independentă. A doua plată are loc după ce s-a făcut dovada desfășurării activității timp de cel puțin 12 luni.

               –Alocație pentru căutarea unui loc de muncă: Această indemnizație lunară se ridică la 65 % din ultimul salariu brut al lucrătorului. Suma se calculează pe baza participării cu normă întreagă a lucrătorilor la măsurile active pe piața forței de muncă; dacă participarea este mai scăzută, FEG va cofinanța numai indemnizația proporțională cu participarea efectivă.

               –Indemnizație pentru reangajare rapidă. Lucrătorii care revin rapid în câmpul muncii vor primi o alocație echivalentă cu 20-30 % din alocația pentru căutarea unui loc de muncă
                  33
                pe care ar fi primit-o dacă nu și-ar fi găsit locul de muncă.

               –Stimulente pentru plasarea pe piața muncii a personalului disponibilizat. Această indemnizație lunară (până la 6 luni) are scopul de a compensa posibila pierdere de venituri atunci când un lucrător disponibilizat acceptă un nou loc de muncă (permanent sau pe durată fixă de cel puțin șase luni) cu un salariu mai mic. Indemnizația va reprezenta 80 % din diferența față de salariul anterior, până la 200 EUR pe lună, pentru primele trei luni, și 50 % din diferență, până la 100 EUR pe lună, pentru următoarele trei luni.

               –Contribuție la costurile de mutare și instalare. Lucrătorii care, după ce au acceptat un loc de muncă la o distanță de cel puțin 60 km de domiciliu sau care implică un timp de deplasare de peste 90 de minute, se mută mai aproape de noul loc de muncă (ca distanță sau timp necesar pentru a ajunge la locul de muncă) pot primi o contribuție la costurile de mutare de până la 2 000 EUR. De asemenea, este prevăzută o contribuție la costurile de instalare (500 EUR per adult și 200 EUR per copil din cadrul gospodăriei).

               32.Pachetul coordonat de servicii personalizate propus, descris în prezentul document, constituie măsuri active de ocupare a forței de muncă incluse printre măsurile eligibile stabilite la articolul 7 din Regulamentul FEG. Serviciile propuse nu înlocuiesc măsurile pasive de protecție socială.

               33.Franța a informat că Selecta oferă cu regularitate personalului său cursuri de formare, în cadrul cărora se acordă atenție competențelor digitale și competențelor necesare într-o economie eficientă din punctul de vedere al utilizării resurselor. Partea referitoare la formare din pachetul FEG include formarea în domeniul programelor informatice de birou și al altor programe, precum și certificarea TOSA
                  34
               , care vizează diseminarea competențelor necesare în era industrială digitală și într-o economie eficientă din punctul de vedere al utilizării resurselor, astfel cum se prevede la articolul 7 alineatul (1) din Regulamentul privind FEG. În cazul în care o anumită formare este considerată necesară pentru un anumit beneficiar, aceasta poate fi oferită.

               34.Franța a furnizat informațiile necesare privind măsurile care sunt obligatorii pentru întreprinderea vizată în temeiul dreptului intern sau în temeiul contractelor colective de muncă. Autoritățile franceze au confirmat că respectivele măsuri nu vor fi înlocuite de o contribuție financiară din partea FEG.

               Bugetul estimat

               35.Costurile totale estimate sunt de 4 793 290 EUR, incluzând cheltuieli pentru servicii personalizate în valoare de 4 766 930 EUR și cheltuieli pentru activitățile de pregătire, gestionare, informare și publicitate, control și raportare în valoare de 26 360 EUR.

               36.Contribuția financiară totală solicitată din partea FEG este de 4 074 296 EUR (85 % din costurile totale).

               37.Prefinanțarea și cofinanțarea națională sunt asigurate de Selecta.

                        Măsuri

                        Numărul de participanți estimat

                        Costul estimat per participant
                        (EUR)
                           35

                        Costuri totale estimate

                        (EUR)
                           36

                        Servicii personalizate [măsuri în temeiul articolului 7 alineatul (2) litera (a) din Regulamentul FEG]

                        Servicii de consiliere și orientare profesională:
                           (accompagnement congé de reclassement - salariés porteurs d'un projet personnel et salariés licenciés)

                        443

                        2 174

                        963 200

                        Unitatea de asistență psihologică:
                           (cellule de soutien psychologique)

                        473

                        17

                        7 800

                        Formare
                           (formations)

                        393

                        3 622

                        1 423 320

                        Contribuție la crearea de întreprinderi
                           (accompagnement création d'entreprise)

                        120

                        6 000

                        720 000

                        Subtotal (a):

                        Procent din pachetul de servicii personalizate

                        –

                        3 114 320

                        (65,33 %)

                        Alocații și stimulente [măsuri în temeiul articolului 7 alineatul (2) litera (b) din Regulamentul FEG]

                        Alocație pentru căutarea unui loc de muncă.
                           (allocation de congé de reclassement)

                        200

                        8 027

                        1 605 300

                        Indemnizație pentru reangajare rapidă.
                           (indemnité recrutement rapide)

                        10

                        2 275

                        22 750

                        Stimulente pentru plasarea pe piața muncii a personalului disponibilizat
                           (allocation différentielle)

                        10

                        900

                        9 000

                        Contribuție la costurile de mutare și instalare
                           (aides à la mobilité: déménagement, frais d'installation)

                        2

                        7 780

                        15 560

                        Subtotal (b):

                        Procent din pachetul de servicii personalizate:

                        –

                        1 652 610

                        (34,67 %)

                        Activități în temeiul articolului 7 alineatul (5) din Regulamentul FEG

                        1. Activități pregătitoare

                        –

                        9 560

                        2. Gestionare

                        –

                        16 800

                        3. Informare și publicitate

                        –

                        0
                           37

                        4. Control și raportare

                        –

                        0

                        Subtotal (c):

                        Procent din costurile totale:

                        –

                        26 360

                        (0,55 %)

                        Costuri totale (a + b + c):

                        –

                        4 793 290

                        Contribuția FEGA (85 % din costurile totale)

                        –

                        4 074 296

               38.Costurile măsurilor identificate în tabelul de mai sus ca măsuri în temeiul articolului 7 alineatul (2) litera (b) din Regulamentul FEG nu depășesc 35 % din costurile totale ale pachetului coordonat de servicii personalizate. Franța a confirmat că aceste măsuri sunt condiționate de participarea activă a beneficiarilor vizați la activități de căutare a unui loc de muncă sau de formare.

               39.Franța a confirmat că toate costurile investițiilor pentru activități independente, înființarea de întreprinderi și preluarea întreprinderilor de către angajați nu vor depăși 22 000 EUR per beneficiar.

               Perioada de eligibilitate a cheltuielilor

               40.Franța a început prestarea serviciilor personalizate către beneficiarii vizați la 1 aprilie 2021. Prin urmare, cheltuielile aferente măsurilor vor fi eligibile pentru o contribuție financiară din FEG de la 1 aprilie 2021 pentru o perioadă de 24 de luni de la data intrării în vigoare a deciziei de finanțare.

               41.Franța a început plata cheltuielilor administrative pentru punerea în aplicare a FEG la 1 octombrie 2020. Prin urmare, cheltuielile pentru activitățile de pregătire, gestionare, informare și publicitate, control și raportare sunt eligibile pentru o contribuție financiară din FEG de la 1 octombrie 2020 pentru o perioadă de 31 de luni de la data intrării în vigoare a deciziei de finanțare.

               Sistemele de gestiune și control

               42.Cererea conține o descriere a sistemului de gestionare și control, care precizează responsabilitățile organismelor implicate. Franța a notificat Comisiei faptul că această contribuție financiară va fi gestionată de către Délégation générale à l’emploi et à la formation professionnelle (DGEFP) din cadrul Ministerului muncii, ocupării forței de muncă, formării profesionale și dialogului social și, în particular, de către unitatea Fonds national de l'emploi (DGEFP - MFNE). Plățile vor fi efectuate, în cadrul DGEFP, de către unitatea Affaires financières (DGEFP - MAFI). Commission interministérielle de coordination des contrôles (CICC) este autoritatea de audit din Franța pentru FEG. Selecta va fi responsabilă de punerea în aplicare a măsurilor. În acest scop, autoritățile franceze vor încheia un acord de parteneriat cu Selecta.

               Angajamentele asumate de statul membru în cauză

               43.Franța a oferit toate garanțiile necesare cu privire la următoarele:

               –în contextul accesului la măsurile propuse și al punerii în aplicare a acestora, vor fi respectate principiile egalității de tratament și nediscriminării;

               –au fost respectate cerințele prevăzute de legislația națională și de legislația UE în ceea ce privește concedierile colective;

               –Selecta, care și-a continuat activitățile după efectuarea disponibilizărilor, și-a respectat obligațiile legale și a luat măsuri adecvate pentru lucrători;

               –se va evita orice fel de dublă finanțare;

               –contribuția financiară din partea FEG va respecta normele procedurale și de fond ale Uniunii privind ajutoarele de stat.

               IMPLICAȚIILE BUGETARE

               Propunerea bugetară

               44.FEG nu trebuie să depășească un cuantum anual maxim de 186 de milioane EUR (la prețurile din 2018), astfel cum se prevede la articolul 8 din Regulamentul (UE, Euratom) 2020/2093 al Consiliului din 17 decembrie 2020 de stabilire a cadrului financiar multianual pentru perioada 2021-2027
                  38
               .

               45.După examinarea cererii în conformitate cu condițiile stabilite la articolul 13 alineatele (1) și (2) din Regulamentul privind FEG și luând în considerare numărul de beneficiari vizați, măsurile propuse și costurile estimate, Comisia propune mobilizarea FEG pentru suma de 4 074 296 EUR, reprezentând 85 % din costurile totale ale acțiunilor propuse, cu scopul de a furniza o contribuție financiară ca răspuns la cererea menționată.

               46.Decizia propusă privind mobilizarea FEG va fi adoptată în comun de Parlamentul European și de Consiliu, în conformitate cu punctul 9 din Acordul interinstituțional din 16 decembrie 2020 dintre Parlamentul European, Consiliul Uniunii Europene și Comisia Europeană privind disciplina bugetară, cooperarea în chestiuni bugetare și buna gestiune financiară, precum și privind noile resurse proprii, inclusiv o foaie de parcurs în vederea introducerii de noi resurse proprii
                  39
               .

               Acte conexe

               47.În același timp cu prezentarea acestei propuneri de decizie privind mobilizarea FEG, Comisia va prezenta Parlamentului European și Consiliului o propunere de transfer al sumei de 4 074 296 EUR către linia bugetară relevantă.

               48.Concomitent cu adoptarea prezentei propuneri de decizie privind mobilizarea FEG, Comisia a adoptat o decizie privind o contribuție financiară, care constituie o decizie de finanțare în sensul articolului 110 din Regulamentul financiar
                  40
               . Respectiva decizie de finanțare va intra în vigoare la data la care Comisiei i se notifică aprobarea transferului bugetar de către Parlamentul European și Consiliu.

               2022/0023 (BUD)

               Propunere de

               DECIZIE A PARLAMENTULUI EUROPEAN ȘI A CONSILIULUI

               privind mobilizarea Fondului european de ajustare la globalizare pentru lucrătorii disponibilizați în urma unei cereri din partea Franței – EGF/2021/007 FR/Selecta

               PARLAMENTUL EUROPEAN ȘI CONSILIUL UNIUNII EUROPENE,

               având în vedere Tratatul privind funcționarea Uniunii Europene,

               având în vedere Regulamentul (UE) 2021/691 al Parlamentului European și al Consiliului din 28 aprilie 2021 privind Fondul european de ajustare la globalizare pentru lucrătorii disponibilizați (FEG) și de abrogare a Regulamentului (UE) nr. 1309/2013
                  41
               , în special articolul 15 alineatul (1),

               Având în vedere Acordul interinstituțional din 16 decembrie 2020 dintre Parlamentul European, Consiliul Uniunii Europene și Comisia Europeană privind disciplina bugetară, cooperarea în chestiuni bugetare și buna gestiune financiară, precum și privind noile resurse proprii, inclusiv o foaie de parcurs în vederea introducerii de noi resurse proprii
                  42
               , în special punctul 9,

               având în vedere propunerea Comisiei Europene,

               întrucât:

               (1)Fondul european de ajustare la globalizare pentru lucrătorii disponibilizați (FEG) urmărește să dea dovadă de solidaritate și să promoveze locuri de muncă decente și durabile în Uniune, oferind sprijin lucrătorilor disponibilizați și lucrătorilor independenți a căror activitate a încetat în cazul unor evenimente majore de restructurare și ajutându-i să revină cât mai curând posibil la locuri de muncă decente și durabile.

               (2)FEG nu trebuie să depășească un cuantum anual maxim de 186 de milioane EUR (la prețurile din 2018), astfel cum se prevede la articolul 8 din Regulamentul (UE, Euratom) 2020/2093 al Consiliului
                  43
               .

               (3)La 12 octombrie 2021, Franța a depus o cerere de mobilizare a FEG pentru disponibilizările lucrătorilor de la Selecta, din Franța. Cererea a fost completată cu informații suplimentare furnizate în conformitate cu articolul 8 alineatul (5) din Regulamentul (UE) 2021/691. Această cerere îndeplinește condițiile pentru o contribuție financiară din partea FEG, astfel cum sunt prevăzute la articolul 13 din Regulamentul (UE) 2021/691.

               (4)Prin urmare, este necesară mobilizarea FEG pentru a se furniza o contribuție financiară în valoare de 4 074 296 EUR ca urmare a cererii depuse de Franța.

               (5)Pentru a reduce la minimum timpul necesar pentru mobilizarea FEG, prezenta decizie trebuie să se aplice de la data adoptării,

               ADOPTĂ PREZENTA DECIZIE:

               Articolul 1

               În cadrul bugetului general al Uniunii aferent exercițiului financiar 2022, se mobilizează Fondul european de ajustare la globalizare pentru lucrătorii disponibilizați, cu scopul de a se furniza suma de 4 074 296 EUR, sub formă de credite de angajament și credite de plată.

               Articolul 2

               Prezenta decizie intră în vigoare la data publicării în Jurnalul Oficial al Uniunii Europene. Se aplică de la [data adoptării]
                  44*.

               Adoptată la Bruxelles,

                  Pentru Parlamentul European
                        Pentru Consiliu

                  Președinta
                        Președintele

                     (1)

                        JO L 153, 3.5.2021, p. 48.

                     (2)

                        Regulamentul delegat (UE) 2019/1755 al Comisiei din 8 august 2019 de modificare a anexelor la Regulamentul (CE) nr. 1059/2003 al Parlamentului European și al Consiliului privind instituirea unui nomenclator comun al unităților teritoriale de statistică (NUTS) JO L 270, 24.10.2019, p. 1–56.

                     (3)

                        JO L 393, 30.12.2006, p. 1.

                     (4)

                        În conformitate cu articolul 7 al cincilea paragraf din Regulamentul (UE) 2021/691.

                     (5)

                        Numai regiunea de nivel NUTS 2 Limousin (FRI2) nu este vizată de concedieri.

                     (6)

                        European Vending & Coffee Service Association (EVA) este o organizație non-profit care reprezintă interesele industriei europene a serviciilor și distribuitorilor de cafea în raport cu instituțiile europene și cu alte autorități sau organisme relevante.

                     (7)

                  Planet Vending citând raportul nr. 8 al EVA

                     (8)

                        Raportul EVA privind situația economică a industriei serviciilor de distribuție a cafelei pentru birouri (iulie 2021). Raportul se bazează pe răspunsurile primite atât de la operatorii, cât și de la furnizorii de distribuitoare la o serie de întrebări legate de peisajul economic recent, precum și de așteptările întreprinderilor pentru restul anului și pentru 2022.

                     (9)

                        Communiqué de presse (novembre 2020)
                  https://navsa.net/

                     (10)

                        NAVSA. Raport privind situația sectorului. Septembrie 2020

                     (11)

                  Comunicaffe citând raportul nr. 8 al EVA

                     (12)

                        NAVSA. Raport privind situația sectorului. Septembrie 2020

                     (13)

                  NAVSA Communiqué de presse (novembre 2020)

                     (14)

                        Ibidem.

                     (15)

                  https://www.droits-salaries.com/552014201-selecta/55201420101907-/T09321007764-accord-relatif-a-la-mise-en-place-d-un-dispositif-specifique-d-activite-partielle-longue-duree-apld--autres-temps-de-travail.shtml

                     (16)

                        1 058 690 de persoane aflate în căutarea unui loc de muncă înregistrate.

                     (17)

                  https://idf.drieets.gouv.fr/sites/idf.drieets.gouv.fr/IMG/pdf/synthese_trimestrielle_2020t4.pdf

                     (18)

                        1 035 750 de persoane aflate în căutarea unui loc de muncă înregistrate.

                     (19)

                  https://idf.drieets.gouv.fr/sites/idf.drieets.gouv.fr/IMG/pdf/defm_ile-de-france_2021t3.pdf

                     (20)

                        Ibidem.

                     (21)

                  https://ville-data.com/chomage/Lille-59-59350

                     (22)

                  https://hauts-de-france.dreets.gouv.fr/sites/hauts-de-france.dreets.gouv.fr/IMG/pdf/suivi_du_taux_de_chomage_2021_t1.pdf

                     (23)

                  https://travail-emploi.gouv.fr/emploi-et-insertion/accompagnement-des-mutations-economiques/obligation-revitalisation-territoire

                     (24)

                        Confédération Générale du Travail (CGT),
                  https://www.cgt.fr/
                     Force ouvrière (FO),
                  https://www.force-ouvriere.fr
                     CFDT,
                  https://cfdt.fr/
                     Confédération Française de l'Encadrement CGC (CFE-CGC),
                  https://www.cfecgc.org/

                     (25)

                        ISCED 0-2

                     (26)

                        ISCED 3

                     (27)

                        ISCED 4

                     (28)

                        ISCED 5-8

                     (29)

                        În ceea ce privește concediul de reorientare profesională („congé de reclassement”), articolul L1233-71 din Codul muncii francez prevede că o întreprindere care angajează peste o mie de persoane are obligația de a propune măsurile definite în articol pentru o durată minimă de patru luni. În temeiul legislației menționate mai sus, perioada începând cu a cincea lună este, așadar, facultativă și poate face obiectul unei contribuții din FEG, în conformitate cu articolul 9 alineatul (1) din Regulamentul (UE) 2021/691. Selecta a decis să propună această măsură pentru o perioadă de 12 luni. Cererea nu prevede nicio contribuție pentru primele patru luni de concediu de reconversie profesională, care corespund duratei minime prevăzute de lege.

                     (30)

                        CCP este abrevierea pentru certificat de competență profesională.

                     (31)

                        CCS este abrevierea pentru certificat de conducere în condiții de siguranță.

                     (32)

                        Înregistrare în Registre du Commerce et des sociétés (RCS).

                     (33)

                        În cazul reangajării în primele trei luni de concediu de reorientare profesională, 30 %. Dacă reangajarea are loc între a 4-a și a 6-a lună, 20 %.

                     (34)

                        Certificarea TOSA este standardul internațional pentru măsurarea competențelor digitale.
                  www.tosa.org

                     (35)

                        Pentru a se evita zecimalele, costurile estimate per lucrător au fost rotunjite. Cu toate acestea, rotunjirile nu au niciun impact asupra costului total al fiecărei măsuri, care nu diferă de cel indicat în cererea prezentată de Franța.

                     (36)

                        Totalul nu corespunde din cauza rotunjirii.

                     (37)

                        Autoritățile franceze nu solicită cofinanțare FEG pentru activitățile de informare și publicitate, nici pentru cele de control și raportare. Acestea vor efectua aceste activități pe cheltuiala proprie.

                     (38)

                        JO L 433 I, 22.12.2020, p. 11.

                     (39)

                        JO L 433 I, 22.12.2020, p. 29.

                     (40)

                        Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (JO L 193, 30.7.2018, p. 1).

                     (41)

                        JO L 153, 3.5.2021, p. 48.

                     (42)

                        JO L 433 I, 22.12.2020, p. 29.

                     (43)

                        Regulamentul (UE, Euratom) 2020/2093 al Consiliului din 17 decembrie 2020 de stabilire a cadrului financiar multianual pentru perioada 2021-2027 (JO L 433 I, 22.12.2020, p. 11).

                     (44)
                  *
                        Data urmează a fi introdusă de către Parlament înainte de publicarea în JO.